Jim het die hele dag niks gedrink nie en voel teen die laatmiddag nogal goed, hoewel ’n bietjie rusteloos. Hy is honger en braai hamburgers in ’n pan olie en eet dit op droë brood omdat daar nie margarien of tamatiesous in die woonstel is nie, kry toe ’n appel ook in. Dit is nie, glo hy, die alkohol wat hom so ’n rare dieet laat volg nie; daardie dieet is maar net te wyte aan die bietjie nalatigheid van ’n alleenloper. Soms vergoed hy daarvoor, gaan sit in ’n braaihuis en wurg ’n Griekse slaai saam met ’n bottel wyn af om ’n bietjie groenigheid in te kry.
Halfagt moet die funksie begin en sesuur skeer hy, versigtig om hom nie raak te sny en met die letsel ’n bietjie vermaak aan sy maats te bied nie. Dan gaan hy stort. Hy skeer altyd vóór hy stort, en nie daarná soos sommige mans wat die sagter baard verkies nie: die stort verseker dat hy nie skeerseep agter of in sy ore vergeet nie, iets wat hy geneig is om te doen.
Hy trek ’n donker pak met ’n strepie daarin aan. Hy het dit jare gelede gekoop vir ’n geleentheid toe hy strooijonker was by die troue van ’n vriendin wat hy toe nie weer gesien het nie. Die pak se lapelle kom te laag af vir die mode en daar is flappe oor die heupsakke, maar aan die pluskant pas dit hom nog steeds goed.